Alueiden komitean lausunto aiheesta "Ehdotus: Euroopan parlamentin ja neuvoston päätös eurooppalaisen tutkimusalueen toteuttamista tukevasta Euroopan yhteisön monivuotisesta tutkimuksen, teknologian, kehittämisen ja esittelyn puiteohjelmasta 2002–2006"



Virallinen lehti nro C 107 , 03/05/2002 s. 0111 - 0116



Alueiden komitean lausunto aiheesta "Ehdotus: Euroopan parlamentin ja neuvoston päätös eurooppalaisen tutkimusalueen toteuttamista tukevasta Euroopan yhteisön monivuotisesta tutkimuksen, teknologian, kehittämisen ja esittelyn puiteohjelmasta 2002-2006" (2002/C 107/32) ALUEIDEN KOMITEA, joka ottaa huomioon komission ehdotuksen Euroopan parlamentin ja neuvoston päätökseksi eurooppalaisen tutkimusalueen toteuttamista tukevasta Euroopan yhteisön monivuotisesta tutkimuksen, teknologian, kehittämisen ja esittelyn puiteohjelmasta 2002-2006 (KOM(2001) 94 lopullinen - 2001/0053 COD), ottaa huomioon Euroopan unionin neuvoston 30. huhtikuuta 2001 Euroopan yhteisön perustamissopimuksen 265 artiklan ensimmäisen kohdan nojalla tekemän päätöksen pyytää aiheesta alueiden komitean lausunto, ottaa huomioon puheenjohtajansa 22. toukokuuta 2001 tekemän päätöksen antaa lausunnon valmistelu valiokunta 5:n "sosiaalipolitiikka, kansanterveys, kuluttajansuoja, tutkimus, matkailu" tehtäväksi, ottaa huomioon komission tiedonannon aiheesta "Kohti eurooppalaista tutkimusaluetta" (KOM(2000) 6 lopullinen) sekä alueiden komitean siitä 12. huhtikuuta 2000 antaman lausunnon (CdR 33/2000 fin(1)), ottaa huomioon komission tiedonannon aiheesta "Eurooppalaisen tutkimusalueen toteuttaminen: EU:n tutkimustoimien suuntaviivat (2000-2006)" (KOM(2000) 612 lopullinen) sekä alueiden komitean siitä 13. kesäkuuta 2001 antaman lausunnon (CdR 63/2001 fin(2)), ottaa huomioon Göteborgissa pidetyn EU:n huippukokouksen päätöksen lisätä Lissabonin prosessiin kestävän kehityksen ulottuvuus ja erityisesti tiedemaailmalle suunnatun kehotuksen edistää tätä tavoitetta tehokkaalla tavalla, ottaa huomioon komission yksiköiden valmisteluasiakirjan "Ensimmäinen komission raportti eurooppalaisen tutkimus- ja innovointialueen toteuttamisessa saavutetusta edistyksestä" (SEK(2001) 465), ottaa huomioon komission ehdotukset neuvoston päätöksiksi erityisohjelmista, joilla pannaan täytäntöön Euroopan yhteisön tutkimuksen, teknologian kehittämisen ja esittelyn puiteohjelma 2002-2006 sekä komission ehdotukset neuvoston päätöksiksi erityisohjelmista, joilla pannaan täytäntöön Euroopan atomienergiayhteisön tutkimuksen ja koulutuksen puiteohjelma 2002-2006 (KOM(2001) 279 lopullinen), ottaa huomioon komission tiedonannon aiheesta "Puiteohjelma ja eurooppalainen tutkimusalue: 169 artiklan soveltaminen ja kansallisten ohjelmien verkottaminen" (KOM(2001) 282 lopullinen), ottaa huomioon komission tiedonannon aiheesta "Eurooppalaisen tutkimusalueen liikkuvuusstrategia" (KOM(2001) 331 lopullinen), ottaa huomioon komission tiedonannon aiheesta "Eurooppalaisen tutkimusalueen kansainvälinen ulottuvuus" (KOM(2001) 346 lopullinen), ottaa huomioon komission yksiköiden valmisteluasiakirjan "Kansallisten tutkimuspolitiikkojen esikuva-analyysi (benchmarking): tilanneraportti" (SEK(2001) 1002), ottaa huomioon komission yksiköiden valmisteluasiakirjan "Huippuosaamisen kartoittaminen tutkimuksessa ja teknologisessa kehittämisessä Euroopassa" (SEK(2001) 434), ottaa huomioon neuvoston 26. kesäkuuta 2001 tekemät päätelmät, joiden mukaan keskustelua kuudennesta tutkimuspuiteohjelmasta jatketaan, sekä puheenjohtajavaltion päätelmät, jotka koskivat komission ehdotuksista tutkimuksen puiteohjelmiksi 2002-2006 käytävää periaatekeskustelua, ottaa huomioon neuvoston päätöslauselman, annettu 26 päivänä kesäkuuta 2001, tieteen ja yhteiskunnan välisistä suhteista sekä naisista tieteen alalla, ottaa huomioon valiokunta 5:n 10. syyskuuta 2001 hyväksymän lausuntoluonnoksen CdR 283/2001 rev., jonka esittelijä oli Baden-Württembergin pääministeri Erwin Teufel (D/PPE), ottaa huomioon, että komissio on laatinut kuudennen tutkimuspuiteohjelman eurooppalaisen tutkimusalueen toteuttamisvälineeksi, ottaa huomioon keskeisen merkityksen, jonka Lissabonissa kokoontunut Eurooppa-neuvosto antoi eurooppalaisen tutkimusalueen rakentamiselle tarkoituksenaan vahvistaa innovaatioon ja osaamiseen tukeutuvaa taloutta, joka tarjoaa enemmän ja parempia työpaikkoja sekä vahvistaa sosiaalista yhteenkuuluvuutta, ottaa huomioon, että Tukholmassa kokoontunut Eurooppa-neuvosto vahvisti eurooppalaisen tutkimusalueen strategiat, kehotti komissiota ja jäsenvaltioita osaamisyhteiskunnan rakentamiseen Euroopassa ja antoi keskeisen aseman koulutukselle, tietotekniikkataitojen Euroopan laajuiselle levittämiselle sekä bioteknologian alan tutkimusprojekteja koskevien yhteisten eettisten näkökantojen laatimiselle, ottaa huomioon edistysaskeleet, jotka yhteisö on jo saavuttanut pyrkiessään kohti eurooppalaista tutkimusaluetta, ottaa huomioon, että yhteisön tutkimusohjelmista on tullut kiinteä osa alueellisia ja kansallisia tutkimustukia ja että niillä on suurempi vaikutus kuin yhteisön muiden lisätukien käytöllä, ottaa huomioon haasteet, joihin Euroopan unionin on vastattava ennen vuoden 2004 itälaajentumistaan (eurooppalainen peruskirja, toimielinuudistukset, toimivallan uusi jakaminen yhteisön, jäsenmaiden ja alueiden päätöksentekijöiden ja toimijoiden kesken), hyväksyi 14. ja 15. marraskuuta 2001 pitämässään 41. täysistunnossa (marraskuun 15. päivän kokouksessa) seuraavan lausunnon. 1. Tavoitteet Alueiden komitea 1.1. tukee komission aikomusta pyrkiä asetettuihin tavoitteisiin tutkimuksen, teknologian kehittämisen ja esittelyn puiteohjelman avulla sekä edistää eurooppalaisen tutkimusalueen rakentamista yhteisön kilpailukyvyn vahvistamiseksi. Tämä merkitsee, että hankkeiden tieteellinen ja taloudellinen painoarvo sekä tutkimuksen hyödyllisyys yhteiskunnalle on säilytettävä ratkaisevana kriteerinä niiden tukikelpoisuuden määrittelyssä. 1.2. ei kuitenkaan ole vakuuttunut siitä, että eurooppalaiselle tutkimusalueelle asetetut tavoitteet voidaan saavuttaa tutkimuspuiteohjelman 2002-2006 avulla, elleivät komissio ja jäsenvaltiot pääse yhteisymmärrykseen siitä, että tutkimukselle ja teknologian kehittämiselle on annettava tärkeämpi sija yhteisön politiikassa ja että kyseisen alan tukemiseen on varattava huomattavasti suuremmat määrärahat kuin tähän asti. 1.3. pitää tervetulleena komission aikomusta vahvistaa alueiden ja kuntien dynaamista roolia puiteohjelman toteuttamisessa ja lisätä niiden eurooppalaiseen tutkimukseen antaman panoksen arvoa. 1.4. ei pidä hyväksyttävänä, että komissio pyrkii rajoittamaan jäsenvaltioiden ja alueiden osallistumisen ensimmäiseen erityisohjelmaan edustukseen yhdessä ainoassa ohjelmakomiteassa. 1.5. pitää tärkeänä, että ydinalan tutkimusta koskevassa ehdotuksessa kiinnitetään huomiota etenkin kansalaisia huolestuttaviin aiheisiin, kuten radioaktiivisten jätteiden varastointiin ja käsittelyyn, säteilysuojeluun sekä ydinturvallisuuteen. 1.6. toistaa vaatimuksensa, että molemmille sukupuolille on suotava yhtäläiset mahdollisuudet osallistua tieteellisiin hankkeisiin ja päästä osallisiksi tukitoimista. 1.7. ehdottaa, että yhteisön koulutus- ja kulttuuriohjelmien esimerkin mukaisesti viimeistään 7. tutkimuspuiteohjelman kestoa pidennettäisiin, jotta jäsenvaltiot ja alueet sekä tutkimusalan toimijat pääsevät hyötymään suuremmasta suunnitteluvarmuudesta. Lisättäessä puiteohjelman joustavuutta pidentämällä sen kestoa tulee ottaa huomioon yhteisön tutkimus- ja innovaatiopolitiikan verrokkianalyysi sekä uudet tieteellisiä huippusaavutuksia kuvaavat yleiskartat, joita on tarkoitus laatia tutkimusalueista, joilla tietämys lisääntyy erityisen nopeasti. 2. Alueet ja kunnat(3) Alueiden komitea 2.1. vahvistaa, että alueet - etenkin ne, joilla on lainsäädäntövaltaa tutkimuksen alalla - kannattavat eurooppalaisen tutkimusalueen rakentamista ja ovat halukkaita omalta osaltaan osallistumaan tutkimuksen kuudennen puiteohjelman toteuttamiseen. 2.2. muistuttaa alueiden ratkaisevasta roolista nuorten tutkijoiden korkeakoulutuksessa, julkisten ja yksityisten tutkimuslaitosten säilyttämisessä ja kehittämisessä, alueellisen tutkimuspolitiikan laatimisessa sekä pk-yritysten toimintaedellytysten luomisessa. Alueiden komitea viittaa myös niiden alueiden kokemuksiin, jotka ovat toteuttaneet alueellisia innovaatiostrategioita (RIS) yhdessä muiden EU-alueiden kanssa. 2.3. pitää tarpeellisena vahvistaa alueiden yhteistyötä rakentamalla alueiden välisiä verkkoja tutkimustoiminnan integroimiseksi. 2.4. pyytää komissiota tukemaan taloudellisesti kumppanuuksien kehittämistä jäsenvaltioiden alueiden ja Keski- ja Itä-Euroopan ehdokasvaltioiden alueiden välillä. 2.5. tukee komission aikomusta verkottaa ansioituneet tutkijat ja tutkijaryhmät ja näin parantaa yhteisön suorituskykyä tutkimuksen alalla. Komitea kehottaa kuitenkin komissiota hyödyntämään rakennerahastoja täydentääkseen vähemmän kehittyneillä alueilla tutkimuksen perusrakenteita, jotka mahdollistaisivat näiden alueiden täysipainoisen osallistumisen laadukkaisiin ja tulevaisuuteen suuntautuneisiin tutkimushankkeisiin. 2.6. tukee komission aikomusta edistää rakenteellisilla toimilla ja koordinoinnilla eurooppalaista tutkimusta ja kehitystä, parantaa tutkimuksen tehokkuutta hyödyntämällä samankaltaisten ohjelmien välistä synergiaa ja lisätä tätä tavoitetta ajatellen myös jäsenvaltioiden ja alueiden välistä yhteistyötä. Näissä toimissa on kuitenkin noudatettava tiukasti läheisyysperiaatetta. 3. Alueiden ylläpitämät tai niillä sijaitsevat tutkimuslaitokset Alueiden komitea 3.1. korostaa, että korkeakoulut toimivat uusien tutkijapolvien koulutuskeskuksina ja vastaavat - yhdessä alueellisten tutkimuslaitosten kanssa - sekä perustutkimuksesta että soveltavasta tutkimuksesta. Näin ollen niiden asianmukainen osallistuminen kuudennen puiteohjelman toimiin on varmistettava. 3.2. kehottaa siksi painokkaasti komissiota pitämään yllä tähän asti sovellettua korkeakouluja ja yliopistojen ulkopuolisia tutkimuslaitoksia koskevaa lisäkustannusjärjestelyä, jotta laitosten osallistuminen tutkimuksen kuudennen puiteohjelman toteuttamiseen voidaan varmistaa. 3.3. toistaa käsityksensä, että pk-yrityksillä on merkittävä rooli Euroopan yritys- ja innovaatiopolitiikassa ja että niiden asianmukaisista toimintaedellytyksistä tulisi huolehtia myös kuudennessa puiteohjelmassa. Komitea kannattaa siksi innovaatiota ja pk-yritysten osallistumista edistävän laaja-alaisen ohjelman säilyttämistä. 3.4. kannattaa pk-yrityksille suunnattujen välineiden (tutkimusyhteistyötoimien / kollektiivisten tutkimustoimien) selkeää vahvistamista, mutta pitää myös tarpeellisena lisätä näiden välineiden käyttäjäystävällisyyttä. Tähän kuuluu etenkin, että ohjelma avataan myös tutkimusta itse suorittaville yrityksille, käynnistyskulut hyväksytään tukikelpoisiksi hankekustannuksiksi ja toteutettavuuspalkkiot säilytetään. 3.5. tukee komission aikomusta varata noin 15 prosenttia puiteohjelman varoista pk-yritysten tukemiseen, mutta ehdottaa kuitenkin, että tuen saamisen välttämättömänä edellytyksenä pidetään hankkeiden korkeaa laatua sekä mahdollisuutta hyödyntää ja levittää tuloksia Euroopan laajuisesti. 4. Aiheet Alueiden komitea 4.1. toivoo, että komissio soveltaa jälleen viidennessä puiteohjelmassa käyttöön otettua ongelmasuuntautunutta lähestymistapaa (ja kiinnittää huomiota etenkin vaikutuksiin, jotka uudella teknologialla on ihmiseen) eikä määrittele ensisijaisia aihealueita pelkästään teknologiselta pohjalta. 4.2. muistuttaa, että alueiden kannalta komission ehdotuksessa on huomattavia aukkoja. Ympäristö- ja taloussyistä sekä eurooppalaisen tutkimusalueen tavoitteet huomioon ottaen alueiden komitea pitää välttämättömänä tukea myös maataloutta, meriä, energiaa ja liikennettä koskevia tutkimushankkeita. Sen lisäksi on löydettävä tasapaino yhtäältä luonnontieteellisen ja teknisen tutkimuksen ja toisaalta yhteiskunnallisen tutkimuksen välille. Sosioekonomisten ja eettisten näkökohtien huomioon ottaminen tulisi asettaa kaikkien ensisijaisten aihealueiden hankkeiden yleisehdoksi. 5. Ohjelman jäsentely Alueiden komitea 5.1. pitää komission ehdottamaa ensimmäistä erityisohjelmaa laajuudeltaan ja jäsentelyltään ylimitoitettuna ja epäilee mahdollisuutta selviytyä sen seurannasta ainoastaan yhden ohjelmakomitean avulla. 5.2. kehottaa komissiota jatkamaan viidennessä puiteohjelmassa sovellettua ja hyväksi havaittua selkeää jakoa vertikaalisten alojen ja horisontaalisten toimenpiteiden välillä. Puiteohjelma tulisi siis jäsentää seuraavaan tapaan: 5.2.1. Ensimmäiseen erityisohjelmaan tulisi sisällyttää kaikki vertikaaliset alat, joista jokaisesta vastaa oma ohjelmakomitea. Eri aiheet on asianmukaisesti rajattava, ja komitea suosittelee ohjelman jakamista yhteensä kuuteen toimeen: - "genomitutkimus ja terveysalan bioteknologia" ja siihen yhdistettynä "elintarvikkeiden turvallisuus ja terveysriskit" - "tietoyhteiskunnan tekniikat" - "nanoteknologia, materiaalit ja tuotanto" - "ilmailu ja avaruus" - "kestävä kehitys ja globaalimuutos" - "politiikan tarpeita palveleva tutkimus, kansalaiset ja hallinto eurooppalaisessa osaamisyhteiskunnassa sekä tieteen ja yhteiskunnan väliset suhteet". 5.2.2. Toiseen erityisohjelmaan tulisi selkeyden vuoksi koota kaikki horisontaaliset toimenpiteet. Ne toteutettaisiin erillisinä toimina, ja jokaisen seurannasta vastaisi oma ohjelmakomitea. Komitean mielestä tämä edellyttäisi ohjelman jaottelua yhteensä neljään toimeen: - "tutkijavoimavarat ja liikkuvuus" - "yhteisön ja kansallisten tutkimuspolitiikkojen johdonmukainen kehittäminen ja koordinointi, tutkimusinfrastruktuurit" - "kansainvälinen yhteistyö" - "tutkimus, innovaatio ja pk-yrityksiä koskevat tutkimustoimet". 5.3. suosittelee komissiolle, että se sisällyttää ehdottamansa suunnitteluvarauksen edellä mainittuihin vertikaalisiin toimiin. Lisäksi viisi prosenttia puiteohjelman kokonaisbudjetista tulisi varata ennalta arvaamattoman kehityksen varalle. Valtuudet päättää näiden varojen käytöstä tulisi antaa ohjelmakomitealle "yhteisön ja kansallisten tutkimuspolitiikkojen johdonmukainen kehittäminen ja koordinointi, tutkimusinfrastruktuurit". 6. Uudet välineet Alueiden komitea 6.1. pitää jatkuvuuden sekä viidennen ja kuudennen puiteohjelman välisen sujuvan siirtymän varmistamiseksi tarpeellisena jatkaa neljännessä ja viidennessä puiteohjelmassa menestyksekkäästi käytettyjen välineiden soveltamista, jotta myös alueiden ylläpitämillä pienillä laitoksilla sekä pk-yrityksillä säilyy mahdollisuus osallistua kuudenteen puiteohjelmaan ja niiden tarjoamaa innovaatiokykyä pystytään hyödyntämään. 6.2. toteaa kuitenkin myös mahdollisuuden ja tarpeen yhdistää tutkimuskapasiteetteja ja saavuttaa huipputuloksia yhteisön kilpailukyvyn vahvistamiseksi. Komitea pyytää ottamaan suunnitelluissa suurhankkeissa huomioon seuraavat ehdot: 6.2.1. Hankkeiden koon on pysyttävä hallittavuuden rajoissa. On varmistettava, että osallistuvat tutkijat suorittavat sovitut työosuutensa ja että tulosten ja kokemusten sisäistä ja ulkoista välitöntä vaihtoa pidetään yllä ja kehitetään edelleen. 6.2.2. Tukikelpoisten hankkeiden koolle ei tulisi asettaa vähimmäisrajaa. 6.2.3. Uusien välineiden tarkoituksenmukaisuutta ja tarpeellisuutta tutkittaessa tulisi objektiivisten kriteereiden avulla varmistaa, että hankkeella saavutetaan kriittinen massa ja tuotetaan eurooppalaista lisäarvoa. 6.2.4. Kun uusia välineitä otetaan käyttöön, on varmistettava, että myös korkeakouluilla, pienillä alueellisilla laitoksilla ja yrityksillä on asianmukaiset osallistumis- ja käyttömahdollisuudet ja että niiden soveltuvat aloitteet otetaan huomioon. 6.3. pitää tarkoituksenmukaisena asettaa huippuosaamisen verkostojen toiminnalle viiden vuoden aikaraja. 6.4. vaatii integroiduissa hankkeissa koordinoijien vastuualueen selkeää määrittelyä, sisältö- ja hallinnointivastuun erottamista toisistaan sekä koordinaatiokustannusten täysimääräistä rahoittamista. 6.5. korostaa vastauksena komission ehdotukseen soveltaa ensimmäistä kertaa perustamissopimuksen 169 artiklaa, että yli 80 prosenttia julkisesta tutkimustyöstä suoritetaan alueellisten tai kansallisten tutkimusohjelmien puitteissa ja että huomattavassa osassa kyseisistä hankkeista eurooppalainen ulottuvuus on jo saavutettu (Eureka, Cost, Euroopan tiedesäätiö). Komitea pyytääkin komissiota ottamaan seuraavat ehdot huomioon, kun se soveltaa perustamissopimuksen 169 artiklaa: 6.5.1. Menettely tulisi alhaalta ylös suunnatut aloitteet huomioon ottaen muotoilla niin joustavaksi, että "eri jäsenvaltioihin kuuluvien alueiden tai samalla Euroopan alueella sijaitsevien jäsenvaltioiden välistä yhteistyötä"(4) voidaan edistää. 6.5.2. Ennen kuin harkitaan alueellisten tai kansallisten ohjelmien toteuttamista yhteisön tasolla, tulisi kokeilla "kevyempiä" välineitä (kuten tiedonvaihtoa, kansallisten ohjelmien vastavuoroista avaamista ja yhteisvoimin toteutettuja toimia). Näin helpotettaisiin tutkimuksen puiteohjelman, alueellisten rakennerahasto-ohjelmien ja muiden, Lissabonissa kokoontuneen Eurooppa-neuvoston sopimien aloitteiden välistä koordinointia. 6.5.3. Koordinointiongelmien, asiaan liittyvän hallinnointityön määrän sekä tekijänoikeuksien noudattamisen ongelmien vuoksi alueellisten tai kansallisten tutkimusohjelmien siirtäminen yhteisön tasolle tulisi rajoittaa ainoastaan muutamiin sellaisiin pilottihankkeisiin, joilla on laaja ulottuvuus ja kiistämätön merkitys kansanterveyttä, ympäristöä ja maailmanrauhaa ajatellen. 6.5.4. On noudatettava voimassa olevia rahoitussääntöjä, jotka koskevat alueiden ja jäsenvaltioiden tasolla toteutettavaa tutkimusta. Tuki- ja WTO-säännöt huomioon ottaen on määriteltävä kriteerit EU:n osallistumiselle rahoitukseen, niin että osallistujille ei synny oikeudellisia tai taloudellisia ongelmia tukien päällekkäisyyksistä. 7. Liitännäistoimenpiteet Alueiden komitea 7.1. pitää tervetulleena komission ehdotusta kehittää yhdessä jäsenvaltioiden kanssa luotettava, objektiivinen ja avoin menetelmä tutkimuksen ja teknologisen kehityksen huippusuoritusten maantieteelliseksi kartoittamiseksi. Koska kyseessä on pitkän aikavälin prosessi, jota on tarkoitus jatkuvasti parantaa ja vähitellen laajentaa koskemaan biotieteiden, nanoteknologian ja taloustieteiden lisäksi muitakin aloja, tämä tehtävä tulisi osoittaa komiteamenettelystä tehdyn päätöksen mukaisesti yhdelle ohjelmakomitealle. 7.2. edellyttää, että komissio työskentelee vastaisuudessakin tiiviisti yhdessä jäsenmaiden ja alueiden kanssa esikuva-analyysin indikaattoreiden kehittämiseksi, jotta voidaan varmistaa, että käyttöön otetaan ainoastaan sellaisia indikaattoreita, jotka eivät vaadi huomattavaa lisätyötä ja joiden tuottamat tulokset ovat soveltamiskelpoisia. 7.3. pitää tervetulleena komission aikomusta kehittää strategia liikkuvuuden edistämiseksi eurooppalaisella tutkimusalueella, mutta pahoittelee, ettei asiassa ole edistytty yleisten ongelmien kuvailua pitemmälle. Alueiden komitea kannattaa ehdotusta liikkuvuuden parantamiseksi tarkoitettujen tukien lisäämisestä, tukee Marie Curie -ohjelman laajentamista ja toteaa tyytyväisenä, että väitöskirjaa valmistelevien opiskelijoiden tukemisesta on tarkoitus tehdä uusi painopisteala. 7.4. pitää tervetulleena neuvoston päätöstä, jonka mukaan "on syvennettävä keskustelua tieteen asemasta yhteiskunnassa ja tuettava julkista päätöksentekoa vahvistamalla yhteyttä tutkimuspolitiikan ja yhteiskunnan tarpeiden välillä"(5), mutta kehottaa kuitenkin komissiota suomaan alueellisille toimijoille mahdollisimman suuren liikkumavaran tieteen ja yhteiskunnan välisessä keskustelussa. 7.5. merkitsee tiedoksi komission aikomuksen lisätä eurooppalaiseen tutkimusalueeseen vahva kansainvälinen ulottuvuus ja odottaa, että suunnitellut kansainväliseen yhteistyöhön ja ehdokasmaiden integroimiseen liittyvät toimet tuodaan selkeämmin esille ja että asiassa osoitetaan konkreettinen vastuutaho. 7.6. pitää tarkoituksenmukaisena komission suunnitelmaa luoda foorumi kansainvälisille tieteellis-teknisille suhteille tarvittavan osapuolten keskinäisen ymmärryksen takaamiseksi. Foorumin työskentelyyn tulisi ottaa mukaan myös alueiden komitean edustajia. 8. Hallinto Alueiden komitea 8.1. pitää tervetulleena komission aikomusta virtaviivaistaa, yksinkertaistaa ja samalla tehostaa kuudetta puiteohjelmaa. Komitea kehottaakin komissiota tarvittaviin toimiin, kuten ottamaan yleisesti käyttöön mahdollisimman tiiviiseen hankesuunnitelmaan perustuva kaksivaiheinen hakumenettely. Samoin tulisi korvata täysimääräisesti hallinnoinnin siirtämisestä verkostojen ja integroitujen hankkeiden koordinoijille aiheutuvat kustannukset, erottaa toisistaan integroitujen hankkeiden koordinoijien hallinnollinen ja sisällöllinen vastuu sekä välttää uusien byrokraattisten rakennelmien synty hyödyntämällä tukien ja varojen hallinnoimisessa nykyisiä alueellisia ja kansallisia rakenteita. 8.2. kehottaa komissiota säilyttämään mahdollisimman pitkälle viidennen puiteohjelman yhteydessä neuvotellut osallistumista ja toteutusta koskevat uudet säännöt ja kehittämään niitä kuudennetta puiteohjelmaa varten siten, että alueellisille toimijoille ei synny ylenpalttisia ennakkokustannuksia eikä koordinoijien korvausriski muodostu kohtuuttomaksi. Lisäksi tutkijoiden, korkeakoulujen, tutkimuslaitosten ja yritysten keskuudessa vielä vallitsevia tekijänoikeuksien noudattamista koskevia epäilyksiä on hälvennettävä. 8.3. odottaa, että komissio esittää hyvissä ajoin ehdotuksensa osallistumista ja toteutusta koskeviksi säännöiksi(6) ja kutsuu perustamissopimuksen 167 artiklan mukaisesti mahdollisimman pikaisesti koolle ohjelmakomitean. 8.4. pyytää komissiota edistämään pk-yrityksille suunnattujen tukitoimien koordinaatiota sekä parantamaan yhteistyötä asianomaisten pääosastojen kesken ja myös pk-yrityksille tarkoitettujen palveluiden (kuten innovaation välityskeskusten) ja kansallisten yhteyspisteiden välillä. 9. Määrärahat Alueiden komitea 9.1. huomauttaa, että kuudennen puiteohjelman ensisijaisten tavoitteiden saavuttaminen edellyttää, että sille osoitetaan riittävät varat. 9.2. muistuttaa, että yhteisö on jo vuonna 1985 päättänyt, että 6 prosenttia yhteisön kokonaisbudjetista ohjataan puiteohjelman kautta tutkimustarkoituksiin, mutta että tätä päätöstä ei ole tähän mennessä pantu toimeen. 9.3. pahoittelee, että komission ehdottama kuudennen puiteohjelman määrärahojen lisäys koskee ensisijaisesti eurooppalaisen tutkimusalueen koordinointitehtäviä sekä yhteisön politiikkoja, ja että yksittäisillä tutkimusaloilla määrärahojen lisäystä on tuskin havaittavissa, vaan niitä ennemminkin vähennetään. 9.4. huomauttaa, että Göteborgin huippukokouksessa asetettuja korkeita kestävän kehityksen tavoitteita ei voida saavuttaa, mikäli liikenne- ja energia-alan tutkimukselle ei osoiteta vastaavia varoja kuin viidennessä puiteohjelmassa. Tarvittavat noin 1,1 miljardin EUR määrärahat tulisi joko lisätä puiteohjelman budjettiin tai säästää muista kohdista (mahdollisesti tutkimusrakenteiden kasvattamisesta ja koordinoivista toimista). 9.5. toteaa lopuksi, että uusien välineiden hallinnointia varten tarvitaan lisävaroja, joiden tulee vastata suuruudeltaan sitä määrää, jonka komissio pyrkii säästämään virtaviivaistamalla byrokratiaansa ja ulkoistamalla toimintojaan. Muussa tapauksessa tutkimusvarat - komission poliittisten tavoitteiden vastaisesti - vähenisivät kyseisellä summalla viidenteen puiteohjelmaan verrattuna. Bryssel 15. marraskuuta 2001. Alueiden komitean puheenjohtaja Jos Chabert (1) EYVL C 226, 8.8.2000, s.18. (2) EYVL C 357, 14.12.2001, s. 15. (3) Yksinkertaistamissyistä seuraavassa puhutaan pelkästään alueista, vaikka tässä tarkoitetaankin aina myös kuntia. (4) Komission tiedonanto 169 artiklan soveltamisesta, KOM(2001) 282 lopullinen. (5) Neuvoston päätöslauselma, annettu 16 päivänä marraskuuta 2000, eurooppalaisen tutkimus- ja innovaatioalueen toteuttamisesta: Euroopan unionin tutkimustoimien suuntaviivat (2002-2006), EYVL C 374, 28.12.2000, s. 1. (6) Ensimmäinen lause on poistettava, mikäli komissio esittää asiaa koskevat ehdotuksensa ennen valiokunta 5:n kokousta.